卫宗武
宣妙坟院古柏
古来乔木产墓宅，新甫之俦匪凡质。
风梳雨沐三百年，耸壑昂霄过千尺。
孤标屹立独擎天，繁柯偏重常倾日。
苍皮剥落节理坚，挺挺长虬初蜕骨。
我来屡见此崛奇，摩挲老眼增双碧。
吁嗟松槚几迁易，拱者芟夷新者茁。
青青惟此贯四时，物换人非饱更历。
栽培意有天地根，不然守护资神物。
须知硕果不徒存，天佑吾宗当默识。
公侯复始此其符，衮衮人英须辈出。
伟才未许万牛挽，香叶拟留孤凤集。
千秋要与此山存，世世宗盟共封植。